Ako už bolo spomínané v úvode, iniciatíva by sa mala týkať záležitostí verejného záujmu. Aj túto kategóriu však ešte musíte zúžiť na konkrétne oblasti, v ktorých má Európska komisia právo na navrhnutie nového právneho predpisu. Sú to napríklad tieto: životné prostredie, poľnohospodárstvo, verejné zdravie či doprava.
V praxi to môže vyzerať nasledovne:
Váš sused sa správa nehumánne k svojim domácim zvieratám. Akokoľvek závažný problém táto situácia predstavuje, nebude adresátom vášho podnetu Európska komisia. Mala by to byť napríklad Polícia Slovenskej republiky alebo Linka proti krutosti prevádzkovaná Slobodou zvierat.
Ak vás však trápia nevhodné podmienky na život vo veľkochovoch hospodárskych zvierat, ktoré sú problémom v celej EÚ, môžete vytvoriť iniciatívu, ktorá sa pokúsi navrhnúť riešenie tohto problému, podobne ako sa to podarilo organizátorom iniciatívy s názvom Skoncujme s klietkovým chovom.